
[bookmark: TextBodyBegin]Euroopa Parlament,
–	võttes arvesse Maciej Wąsiku puutumatuse äravõtmise taotlust, mille esitas 29. juulil 2024 Varssavi ringkonnaprokuratuuri palvel Poola Vabariigi peaprokurör seoses Maciej Wąsiku suhtes algatatud kriminaalmenetlusega ja mis tehti teatavaks Euroopa Parlamendi täiskogu istungil 16. septembril 2024. aastal,
–	olles 18. veebruaril 2025 vastavalt kodukorra artikli 9 lõikele 6 kuulanud ära Maciej Wąsiku selgitused ja võttes arvesse tema esitatud dokumente,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta, 19. detsembri 2019. aasta ja 5. juuli 2023. aasta otsuseid[footnoteRef:1], [1:  	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C‑200/07 ja C‑201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115; kohtuotsus, Üldkohus, 5. juuli 2023, Puigdemont i Casamajó jt vs. parlament, T‑272/21, ECLI:EU:T:2023:373.] 

–	võttes arvesse Poola Vabariigi põhiseaduse artikli 105 lõikeid 2 ja 5,
–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0031/2025),
A.	arvestades, et Poola peaprokurör edastas 29. juuli 2024. aasta kirjaga Varssavi ringkonnaprokuratuuri palvel Maciej Wąsiku puutumatuse äravõtmise taotluse seoses väidetavate süütegudega, mis on karistatavad Poola karistusseadustiku artikli 244 (koostoimes sama seaduse artikliga 12) alusel;
B.	arvestades, et taotluse kohaselt pani Maciej Wąsik lühikese ajavahega (21. ja 28. detsembril 2023) Varssavis väidetavalt toime tahtlikud teod, millega ta rikkus viieaastast avalikul ametikohal töötamise keeldu, mis oli kehtestatud Varssavi piirkondliku kohtu 20. detsembri 2023. aasta lõpliku siduva kohtuotsusega, sest ta täitis Poola Vabariigi Seimi (Poola parlamendi alamkoda) liikme ülesandeid, osaledes Seimi 21. detsembri 2023. aasta istungil, sh osales hääletamisel, ning osales Poola Vabariigi Seimi haldus- ja siseasjade komisjoni 28. detsembri 2023. aasta koosolekul; arvestades, et väidetavad teod kujutavad endast Poola karistusseadustiku artikli 244 (koostoimes sama seaduse artikliga 12) kohaselt süütegu;
C.	arvestades, et eespool nimetatud süüdistus esitati Maciej Wąsikule 18. aprillil 2024; arvestades, et Maciej Wąsik valiti Euroopa Parlamenti 2024. aasta juunis toimunud Euroopa Parlamendi valimistel; arvestades, et väidetava süüteo toimepanemise ajal ei olnud Maciej Wąsik Euroopa Parlamendi liige;
D.	arvestades, et väidetav süütegu ja sellele järgnenud puutumatuse äravõtmise taotlus ei ole seotud Maciej Wąsiku kui parlamendiliikme kohustuste täitmisel avaldatud arvamuste ega antud häältega protokolli nr 7 (Euroopa Liidu privileegide ja immuniteetide kohta) artikli 8 tähenduses;
E.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis a on sätestatud, et Euroopa Parlamendi liikmetel on oma riigi territooriumil samasugune immuniteet nagu selle riigi parlamendi liikmetel;
F.	arvestades, et Poola põhiseaduse artikli 105 lõigete 2 ja 5 kohaselt ei või saadiku suhtes alates valimistulemuste teatavakstegemise päevast kuni tema mandaadi lõppemiseni kohaldada kriminaalvastutust ilma Poola Vabariigi Seimi nõusolekuta ja teda ei või kinni pidada ega vahistada ilma seimi nõusolekuta, välja arvatud juhul, kui ta tabatakse süüteo toimepanemiselt ja kui tema kinnipidamine on vajalik menetluse nõuetekohase läbiviimise tagamiseks;
G.	arvestades, et parlamentaarse puutumatuse eesmärk on kaitsta Euroopa Parlamenti ja selle liikmeid kohtumenetluse eest, milles käsitletakse parlamendiliikme kohustuste täitmisel tehtud tegusid, mida ei saa neist kohustustest eristada;
H.	arvestades, et kodukorra artikli 5 lõike 2 kohaselt ei ole parlamendiliikme puutumatus parlamendiliikme isiklik eesõigus, vaid parlamendi kui terviku ja selle liikmete sõltumatuse tagatis;
I.	arvestades, et Euroopa Parlament ei ole selle juhtumi puhul leidnud tõendeid fumus persecutionis’e kohta, s.t puuduvad faktilised asjaolud, mis viitaksid sellele, et kohtumenetluse tegelik eesmärk on kahjustada tema kui Euroopa Parlamendi liikme poliitilist tegevust;
J.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:2]; [2:  	Kohtuotsus, Üldkohus, 30. aprill 2019, Briois vs. parlament, T-214/18, ECLI:EU:T:2019:266.] 

1.	otsustab Maciej Wąsiku puutumatuse ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Poola Vabariigi pädevatele ametiasutustele ja Maciej Wąsikule.

